  Виталий Пронин Удмурт кун филармония выль сезонзэ усьтӥз. Та нуналъёсы вӧлмиз мукетыз шумпотымон ивор: филармонилы валтӥсь директоре юнматэмын Алексей Юрьевич Фомин - егит удмурт воргорон. Кыӵе мылкыдын кутскиз со выль удыс борды? Ку мытӥз культурае сюрессэ? Кыӵе воштӥськонъёс витё Удмурт кун филармониез матысь дыре?- Алексей Юрьевич, егит арлыдды шоры учкытэк, тӥледлы оскизы Удмурт кун филармониез валтыны. Нош ку мытӥды культура удысэ нырысетӥ вамышъёстэс? - Вордӥськи мон 1983-тӥ арын Пичи Пурга ёросысь Баграш-Бигра гуртын. Ӵапак со вакытэ анае но, атае но (Юрий Фомин - республикаысьтымы Дышетонъя но наукая министерствоысь национальной дышетонъя но изданиосъя ёзлэн азьвыл кивалтӥсез - авт.) отысь школаын пиналъёсты дышетӥзы. 1987-тӥ арын семьямы улыны выжиз Иж котыре - Ягул каргуртэ. Отын мон куинетӥ классозь дышетскыны вуттӥ. 1992-тӥ арын Иже улыны выжимы.Школаын дышетскон вискам тунсыкъяськыны ӧдъяй крезьгур дуннеен. Ветлыны кутски Ижысь искусствоосъя усточи пиналъёслэн школа-интернатазы - монэ ас бордаз кыскиз баян. Соин шудыны дышетӥз школа-интернатысь нимо-дано дышетӥсь Владимир Зубков. Отын быгатонлыкъёсме волятыса, дышетскыны пыри Ижысь крезьгуръя училищее. Крезьгур дунне монэ сокем пушказ выйтӥз, лэся, дышетсконме азьланьтоно кариськи Екатеринбургысь Урал консерваториын. Отын мон баянэн шудонме эшшо но волятӥ, озьы ик ватсаса дышетски на дирижёрлы.Консерваториын дышетсконме йылпумъяса, берытски Иже. Кыӵе ке мукет удысысь - крезьгур дуннелэсь палэнысь - уж утчан сярысь йырам малпанъёсы ик ӧй вал. Озьы Операя но балетъя театре дирижёр луыса ужаны интыяськи. Со вакытэ ик мыным оскизы Удмурт филармониысь «Зарни крезь» оркестрын но дирижёр луыны. Ӝоген быдэсак выжи филармоние: монэ штатэ пыртӥзы, валтӥсь дирижёре но «Зарни крезь» оркестрлы чеберлыкъя кивалтӥсе юнматӥзы. Кӧня ке ортчыса, валтӥсь директорлэн воштӥсезлэсь удыссэ оскизы. Нош туэ филармонилэн азьвыл кивалтӥсез кошкемен валче 9-тӥ мартысен солэсь ужзэ быдэсъяй. Нош алигес оскизы валтӥсь директорлэсь ужзэ.Выль тодон-валанъёс басьтон мылкыды мыным маза уг сёты. Нош ик пыри Урал консерваторие, та рад оперно-симфонической дирижированиея факультетэ. Туэ сое йылпумъяны тыршо ини.- Тӥ, городын будыса но, чылк-чылк вераськиськоды удмурт кылын. Кин пыӵатӥз анай кылдэс дунъян мылкыд?- Мон малпамъя, анай кылэз гажан быдэсак потэ анай-атайёс бордысь. Соослэн культуразы, улон шоры макем паськыт учкемзы бордысь. Удмурт кылэз зэмос узырлык чотэ пыртӥсьёслэн нылпиоссы, чакламея, удмурт кылын верасько. Но малы ке паськытгес вӧлмемын анай кыллэсь возьдаськон мылкыд. Таизлы мон воксё паймисько. Урод шат, тон одӥг кыл интые, кыксэ тодӥськод ке! Та ласянь асьмелы адӟем кароно, дыр, бигеръёслэсь. Соос - политикаын бергась-а со, скал кыскисьын тыршись-а - анай кылзэс утьыны борддор кадь султозы. Нош асьмеос кышкаськомы: удмурт кылын верай ке, соиз-таиз кырыж учкоз, пыкылоз.Тау карисько анай-атаелы, монэ удмурт кыллэсь ӧз палэнтэ шуыса. Будӥ, улонэз валаны дышетски удмурт калык кырӟанъёс, гуръёс вылын. Семья куспамы милям котьку но удмурт кыл чузъяське. Сузэрелэн пиез но тани, Ижын будэ ке но, удмурт кылын шатыр! вераське. Нылпиос аспӧртэмлыко макеос - син куспын дышо выль кыллы. Со вакытэз дыраз кутыны гинэ быгатоно.- Удмурт кун филармонилэн кылем арын ортчем сезоназ кортӵог выллем луиз «Кык кизилиос» проект. Учкисьёслэн тодазы кылиз филармонилэн азьвыл кивалтӥсезлэн Дмитрий Кокоринлэн баянэн шудэмез. Вуоно арняе - 19-тӥ октябре - та проект нош ик ӧсъёссэ вӧлъялоз. Оло, тӥледыз но сцена вылысь арганэн адӟомы?- Таяз радэ «Кык кизилиос» проект учкисьёсты шумпоттоз азьвыл аръёсысь хитъёсын. Отчы туэ пыриськыны мон ӧй дырты. Учком, оло, азьланяз сцена вылэ потаны дыр шедёз. Но али ик вераны быгатӥсько: та проект азьланяз но радъяськоз. Кылсярысь, вуоно арын со ортчоз эстрада кырӟанъя «Шулдыр ӝыт» театрлы 35 ар тырмонэз пусъён улсын. Отчы пыриськозы та ансамбльын пӧртэм аръёсы кырӟам-верам артистъёс.- Кыӵе ужрадъёсын тунсыко луоз таиз сезонды? Маин со висъяськоз азьвыл аръёсы ортчемъёсызлэсь?- Филармонилэн удысэз герӟаськемын академической ӧрен, соин но, лэся, уноез малпало: ми дорын ортчись концертъёсты учкон но валан понна крезьгуръя кыӵе ке сыӵе дышетскем кулэ. Со понна ик, пе, со вылӥ искусство - сое валаны быгатэ куд-огез гинэ. Ми таӵе малпанэз палэнтыны тыршомы. Котькуд адямилэн - гуртысь дышетӥсь я музъем ужась-а со яке заводын тыршись-а - луонлыкез мед кылдоз зэмос искусствоез адӟыны, шӧмъяны, солы паймыны. Филармонилэсь палэнтӥ медаз ортчы - ми доры кышкатэк мед пыроз. Удмуртъёс вылэ выжоно ке, калык кырӟанъёсын, эстрадаен гинэ медаз тунсыкъяське соос. Мед кельшытозы классикаез но, джазэз но. Выль шӧдонъёслэсь медаз кышкалэ.Та сезонамы усьтэмын луоз 9 абонемент. Шумпотыса верано, куд-огъёссэ выжтыны быгатӥмы П. Чайковскийлэн вордскем палаз - Вотка каре. Отын ортчоз 3 концерт. Со сяна, та городын романсъёссэ быдэстыны мылкыд кариз тодмо кырӟась Нина Шацкая. Нимо-дано артистъёсты шаерамы ӧтчанэз ми одно ик азинтомы. Кылсярысь, Удмурт шаере лыктыны мылкыд каремез сярысь ивортӥз ни быдэс дуннелы тодмо луэм дирижёр Валерий Гергиев.- Мон тодэмъя, тӥ дасяськиськоды ни вуоно арлы но. Маин паймытыны чакласькоды учкисьёстэс?- Вуоно арын Удмурт филармония усьтоз котрес лыдпусо - 75-тӥ - сезонзэ. Тыршиськомы ни нимысьтыз абонементъёс кылдытон бордын. Али соос 9 лыдъясько ке, ми та лыдпусэз 20-ёзь вуттыны чакласькомы. Ӵошатон вылысь: Екатеринбургысь кун филармония учкисьёсызлы ӵектыны быгатэ 70 пала абонемент. Соослэн угось луонлыкъёссы паськытэсьгес. Кылсярысь, вань симфонической оркестрзы. Зэмзэ вераса, филармония кылдытэмын луыны кулэ симфонияя оркестр бордын. Но жаляса верано, асьмеос соин ушъяськыны ум быгатӥське на. Сое кылдытыны та дырлы луонлыкмы ӧвӧл ай. Малпасько, матысь аръёсы та малпанмес улонэ пыӵатыны пӧрмытомы.Таяз сезонын но, вуонояз но азинтомы шаерысьтымы гуртъёсы, бускель шаеръёсы потанэз. Озьы ик саклык висъяломы ӟеч уж лэсьтонлы. Угось сяме пыӵаз ини Ижысь инвалидъёслы, мӧйыослы, сирота кылем пиналъёслы дунтэк концертъёс сётъян.Йырез трос тӥяно луэ филармониын ортчись концертъёсы билетъёсты вӧлмытон пумысен. Та уже кыскыны быгатӥмы волонтёръёсты. Валамон, соос пӧлын трос студентъёс - кисыязы тӧл шула, нош волонтёр ужын соос кык кечез куто: билет но вӧлмыто, концертъёсы но дунтэк пырыны быгато. Со сяна, кылдытӥмы филармонилэн эшъёсызлэсь гильдизэс. Отчы пыризы дышетӥсьёс, искусствоя школаосысь специалистъёс. Туннэ нуналлы соослэн лыдзы - 50 адями. Филармония ужзэ соосъя тупатэ. Кылсярысь, ортчытӥськомы дышетон  программалы тупась ужрад. Озьы пиналъёслэн йыразы-сюлмазы мургес пыӵа соиз я таиз произведение.- Россиысь вылӥ кивалтӥсьёс берло вакытэ ӵем поттыло культураез ӝутон пумысен. Кылъёссылэсь улонэ пыӵамзэ шӧдӥды ни-а?- Культура ас понназ гинэ азинскыны уз быгаты. Та ласянь кунлэн юрттэтэз номырин воштонтэм. Соин ик мон дурбасьтӥсько кунэн кивалтӥсьёслэн, «Огъя Россия» партилэн культураез азинтонъя ӵектонъёссылы. Адӟиськомы, Президентлэн Александр Волковлэн кичӧлтэмезъя шаерамы вамышъёс лэсьтӥсько ни: учкисьёссэс шумпотто  выльдэм Удмурт театр, Мунё театр,  ӝоген выль юртэ выжоз Драмая ӟуч театр. Та ӟеч уж, малпасько, матысь аръёсы азинскоз но муромоз.Елена Тугашова. Туспуктӥз Владимир Беломорских. Теги: Удмурткунфилармония  